  Анжелика Тихонова корреспондент 8-тӥ инвожое 11 часын «Лудорвай» музейын Эшъёслэн калыккуспо нуналзы азьын Творчествоя коллективъёслэн «ИНВОЖО-FEST» II улосвылкуспо фестивальзы ортчоз. Со сярысь Удмуртиысь лулчеберетъя министерстволэн пресс-службаез ивортэ. Тунсыко, фестивале Удмуртиысь но мукет улосвылъёсысь «Инвожо» нимаськись коллективъёс пыриськозы: удмурт кырӟанъя «Инвожо» калык ансамбль (Ижкарысь «Восточный» лулчеберетъя юрт, Кузебай Герд нимо премилэн лауреатэз); вокалъя «Инвожо» ансамбль (Шаркан ёросысь Зар-Вишур гуртысь лулчеберетъя юрт); фольклоръя «Инвожо» удмурт калык ансамбль (Татарстанысь Елабуга карысь лулчеберетъя дворец); фольклоръя «Инвожо» ансамбль (Башкириысь Янаул ёросысь Вуж Вваряш лулчеберет юрт бордын ужась Наняди гурт клуб); «Инвожо» ансамбль (Башкириысь Татышлы ёросысь Кальмияр гурт клуб); фольклоръя «Инвожо» удмурт ансамбль (Тюмень улосвылысь (ХМАО-ЮГРА) Нижневартовск карысь Йӧскалык лулчеберетъя центр). Фестивале вуисьёс пӧртэм ёросъёсысь но улосвылъёсысь удмурт лулчеберетэн, самодеятельной коллективъёслэн творчествоенызы тодматскыны но пӧртэм шудонъёсы пыриськыны быгатозы. Нунал удмурт кырӟанъёсын, эктонъёсын тырмытэмын луоз. Радъясьёс фестиваль туж шулдыр ортчоз шуыса оскыто. Ужрадэ вань мылкыд карисьёсты ӧтё.  Тегъёс: Лулчеберет Удмуртия Лудорвай фестиваль удмуртъёс  